สรุปภาวะตลาดต่างประเทศ ประจำวันที่ 13 มี.ค. 2566
สรุปภาวะตลาดต่างประเทศ ประจำวันที่ 13 มี.ค. 2566
สรุปภาวะตลาดต่างประเทศ ประจำวันที่ 13 มี.ค. 2566
14 มี.ค. 2566

ดัชนีดาวโจนส์ตลาดหุ้นนิวยอร์กปิดลบในวันจันทร์ (13 มี.ค.) โดยหุ้นกลุ่มธนาคารร่วงลงอย่างหนัก เนื่องจากการนักลงทุนวิตกกังวลว่า การล้มละลายของซิลิคอน วัลเลย์ แบงก์ (Silicon Valley Bank) หรือ SVB จะส่งผลกระทบต่อเสถียรภาพของระบบธนาคาร อย่างไรก็ดี ดัชนี Nasdaq ปิดในแดนบวก โดยได้แรงหนุนจากการคาดการณ์ที่ว่าธนาคารกลางสหรัฐ (เฟด) อาจจะไม่ปรับขึ้นดอกเบี้ยในการประชุมเดือนนี้
ดัชนีเฉลี่ยอุตสาหกรรมดาวโจนส์ปิดที่ 31,819.14 จุด ลดลง 90.50 จุด หรือ -0.28%, ดัชนี S&amp;P500 ปิดที่ 3,855.76 จุด ลดลง 5.83 จุด หรือ -0.15% และดัชนี Nasdaq ปิดที่ 11,188.84 จุด เพิ่มขึ้น 49.96 จุด หรือ +0.45%
ตลาดหุ้นยุโรปปิดร่วงลงในวันจันทร์ (13 มี.ค.) โดยร่วงลงวันเดียวรุนแรงที่สุดในปีนี้ เนื่องจากหุ้นกลุ่มธนาคารยังคงร่วงลง แม้ทางการต่าง ๆ เข้าดำเนินการเพื่อจำกัดผลกระทบจากการล้มละลายของธนาคารซิลิคอน วัลเลย์ แบงก์ (SVB) ของสหรัฐ
ทั้งนี้ ดัชนี STOXX 600 ปิดที่ 442.80 จุด ลดลง 10.96 จุด หรือ -2.42%
ดัชนี CAC-40 ตลาดหุ้นฝรั่งเศสปิดที่ 7,011.50 จุด ลดลง 209.17 จุด หรือ -2.90%, ดัชนี DAX ตลาดหุ้นเยอรมนีปิดที่14,959.47 จุด ลดลง 468.50 จุด หรือ 3.04% และดัชนี FTSE 100 ตลาดหุ้นลอนดอนปิดที่ 7,548.63 จุด ลดลง 199.72 จุด หรือ -2.58%
ตลาดหุ้นลอนดอนปิดร่วงลงในวันจันทร์ (13 มี.ค.) เนื่องจากหุ้นกลุ่มธนาคารปรับตัวลงต่อจากความวิตกเกี่ยวกับผลกระทบของการล้มละลายของธนาคารซิลิคอน วัลเลย์ แบงก์ (SVB) ขณะที่การแข็งค่าของเงินปอนด์กดดันตลาดด้วย
ทั้งนี้ ดัชนี FTSE 100 ตลาดหุ้นลอนดอนปิดที่ 7,548.63 จุด ลดลง 199.72 จุด หรือ -2.58% ซึ่งเป็นระดับต่ำสุดในรอบกว่า 2 เดือน
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงกว่า 2% ในวันจันทร์ (13 มี.ค.) ท่ามกลางความกังวลเกี่ยวกับวิกฤตการณ์ในภาคธนาคารสหรัฐ หลังรัฐบาลสหรัฐสั่งปิดกิจการของซิลิคอน วัลเลย์ แบงก์ (Silicon Valley Bank) หรือ SVB และซิกเนเจอร์ แบงก์ (Signature Bank) หรือ SB
ทั้งนี้ สัญญาน้ำมันดิบ WTI ส่งมอบเดือนเม.ย. ร่วงลง 1.88 ดอลลาร์ หรือ 2.45% ปิดที่ 74.8 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนพ.ค. ดิ่งลง 2.01 ดอลลาร์ หรือ 2.43% ปิดที่ 80.77 ดอลลาร์/บาร์เรล
สัญญาทองคำตลาดนิวยอร์กปิดพุ่งขึ้นแตะระดับสูงสุดในรอบ 5 สัปดาห์ในวันจันทร์ (13 มี.ค.) โดยได้แรงหนุนจากการอ่อนค่าของดอลลาร์และการร่วงลงของอัตราผลตอบแทนพันธบัตร นอกจากนี้ นักลงทุนยังเข้าซื้อทองคำในฐานะสินทรัพย์ที่ปลอดภัย ท่ามกลางความวิตกกังวลเกี่ยวกับการล้มละลายของซิลิคอน วัลเลย์ แบงก์ (Silicon Valley Bank) หรือ SVB
ทั้งนี้ สัญญาทองคำตลาด COMEX (Commodity Exchange) ส่งมอบเดือนเม.ย. พุ่งขึ้น 49.30 ดอลลาร์ หรือ 2.64% ปิดที่ระดับ 1,916.50 ดอลลาร์/ออนซ์ ซึ่งเป็นระดับปิดสูงสุดนับตั้งแต่วันที่ 2 ก.พ. 2566
สัญญาโลหะเงินส่งมอบเดือนพ.ค. เพิ่มขึ้น 1.417 ดอลลาร์ หรือ 6.91% ปิดที่ 21.923 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 42.70 ดอลลาร์ หรือ 4.44% ปิดที่ 1,004.90 ดอลลาร์/ออนซ์
สัญญาพัลลาเดียมส่งมอบเดือนมิ.ย. พุ่งขึ้น 114.40 ดอลลาร์ หรือ 8.4% ปิดที่ 1,476.70 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันจันทร์ (13 มี.ค.) โดยถูกกดดันจากการคาดการณ์ที่ว่าธนาคารกลางสหรัฐ (เฟด) อาจจะไม่ปรับขึ้นอัตราดอกเบี้ยในการประชุมเดือนนี้ เนื่องจากความกังวลเกี่ยวกับผลกระทบจากการล้มละลายของงซิลิคอน วัลเลย์ แบงก์ (Silicon Valley Bank) หรือ SVB
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.95% แตะที่ระดับ 103.5985
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 133.31 เยน จากระดับ 134.80 เยน และอ่อนค่าเมื่อเทียบกับฟรังก์สวิส ที่ระดับ 0.9110 ฟรังก์ จากระดับ 0.9213 ฟรังก์ นอกจากนี้ ดอลลลาร์สหรัฐยังอ่อนค่าเมื่อเทียบกับดอลลาร์แคนาดา ที่ระดับ 1.3727 ดอลลาร์แคนาดา จากระดับ 1.3829 ดอลลาร์แคนาดา และอ่อนค่าเมื่อเทียบกับโครนาสวีเดน ที่ระดับ 10.5984 โครนา จากระดับ  10.6866 โครนา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.0733 ดอลลาร์ จากระดับ 1.0645 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2198 ดอลลาร์ จากระดับ 1.2031 ดอลลาร์